ไฟแนนซ์ทูเดย์
...ขอแสดงความยินดีกับพนักงานออมสิน ที่ ครม.ใจป้ำ แจกโบนัสเพิ่มให้ล่วงหน้า 5 ปีรวดตั้งแต่ 2555-2559 เป็นผลมาจากการปรับบัญชี ถือว่าส้มหล่นไปก็แล้วกัน
20 ก.พ. 2556

...ขอแสดงความยินดีกับพนักงานออมสิน ที่ ครม.ใจป้ำ แจกโบนัสเพิ่มให้ล่วงหน้า 5 ปีรวดตั้งแต่ 2555-2559 เป็นผลมาจากการปรับบัญชี ถือว่าส้มหล่นไปก็แล้วกัน 
หลังจากแสดงความยินดีเสร็จ ก็ขอลุ้นกับไอเดียรวมเอสเอ็มอีแบงก์เข้ากับธนาคารออมสิน เจ้าของฉายาแบงก์เด็ก หวังว่าสิ่งนี้จะไม่เกิดขึ้น 
ที่ ช.ชดา ค้านไม่อยากให้กระทรวงการคลังไปยุ่มย่ามกับธนาคารออมสินมาก เพราะธนาคารแห่งนี้เป็นธนาคารที่ก่อตั้งโดย พระบาทสมเด็จพระมงกุฎเกล้าเจ้าอยู่หัว เมื่อวันที่ 1 เม.ย. 2456 ที่พระราชทานให้เป็นธนาคารของประชาชน เป็นธนาคารเดียวที่มีเงิน 50 บาทก็ฝากได้ 
ตราสัญลักษณ์ของธนาคารออมสิน แม้ผู้บริหารธนาคารจะอยากเปลี่ยนแปลงให้ดูทันสมัย แต่เพราะเป็นตราพระราชทาน มีเครื่องหมายวชิราวุธ ซึ่งเป็นเครื่องหมายประจำพระองค์อยู่ด้วย การเปลี่ยนแปลงจึงไม่บังควร และตรานี้ถือเป็นมงคลสูงสุดที่ทำให้ธนาคารแห่งนี้อยู่รอดได้มาถึงปัจจุบัน
แนวคิดของ อดีต รมว.คลัง ธีระชัย ภูวนาถนรานุบาล ที่เสนอให้นำแบงก์รัฐที่มีปัญหา ไปรวมเข้ากับธนาคารกรุงไทย น่าจะเป็นทางออกที่ดีกว่า
...วงในลือให้แซ่ดว่า หลายธนาคารเริ่มเตรียมรับมือกับปัญหาหนี้เสียในอนาคต ที่อาจจะเกิดขึ้นหากบรรยากาศเศรษฐกิจกลับด้าน หากหนี้เสียปูดขึ้นมาไม่แคล้วต้องเพิ่มทุน ซึ่งการเพิ่มทุนเป็นสิ่งที่ทุกธนาคารหลีกเลี่ยง จึงต้องเลือกระหว่างการลดไซส์ ขยายสินเชื่อให้น้อยลง เลือกสินเชื่อที่มีคุณภาพดีมากขึ้น ยอมลดกำไรจากการปล่อยสินเชื่อ แต่ไปหารายได้ด้านอื่นมาแทนก็ยังพอไหว
...วันที่ 28 ก.พ.นี้ คุณปั้นบัณฑูร ล่ำซำ ประธานเจ้าหน้าที่บริหาร ธนาคารกสิกรไทย จะประกาศโครงสร้างการบริหารงานของธนาคารใหม่ โปรดจับตาใครจะไปใครจะมา น่าสนุกอย่างยิ่ง 
...วรวิทย์ ชัยลิมปมนตรี ผู้อำนวยการ ธนาคารออมสิน ขอตัวไม่ให้ความเห็นกับนโยบายกระทรวงการคลัง ที่อยากให้ออมสินเข้าไปทำหน้าที่ธนาคารรายย่อยอย่างจริงจัง ช.ชดา เกรงว่า ย่อยมากไปจะกลายเป็นรายละเอียดนะคะท่าน